recursal/SuperWikiNEXT-32B huggingface dataset:
**ויליאם ברודי** (באנגלית: **William Brodie**; ‏ 22 בינואר 1815 – 30 באוקטובר 1881) היה פַּסָּל סקוטי שעבד באדינבורו.

ביוגרפיה
--------

הוא היה בנו של ג'ון ברודי, בעל ספינה במחוז אברדין, ואחיו הבכור של אלכסנדר ברודי (1830–1867), שגם הוא היה פסל. כשהיה כבן שש עברה משפחתו לאברדין. ויליאם ברודי היה חניך של שרברב, למד בזמנו הפנוי במכון לאמנות באברדין, והתנסה בפיסול דמויות של אנשים ידועים. עד מהרה החל ליצור דיוקנאות על מדליונים קטנים שמשכו את תשומת ליבו של הכלכלן וההיסטוריון ג'ון היל ברטון (אנ'). ברטון עודד אותו לנסוע לאדינבורו בשנת 1847. שם למד ברודי במשך ארבע שנים בקולג' אדינבורו לאמנות (אנ') והחל לפסל בקנה מידה גדול יותר. בין היתר יצר פסל ראש של אחד מפטרוניו הראשונים, לורד ג'פרי (אנ').

בערך ב-1853 הוא נסע לרומא, שם השתלם אצל הפסל לורנס מקדונלד (אנ'), ובסיועו של האחרון עיצב את "קורינה, המוזה הלירית", יצירה שמפעלי קופלנד (אנ') שיעתקו במיניאטורות ארבע שנים מאוחר יותר. ברודי נבחר לחבר באקדמיה המלכותית הסקוטית (RSA) ב-1857, וב-1859 כובד בדרגת עמית כבוד שלה. ב-1876 מונה למזכיר ה-RSA, תפקיד שמילא עד מותו.

ברודי הציג באקדמיה המלכותית, 1850–1881, ובאקדמיה המלכותית הסקוטית, 1847–1881; בתערוכה הגדולה של 1851 הציג את קבוצת "נל הקטנה והסבא שלה" (דמויות מספרו של דיקנס, "בית ממכר עתיקות").

ברודי נפטר בביתו באדינבורו ב-30 באוקטובר 1881. הוא נקבר עם אשתו ובתו בבית הקברות דין מתחת לאנדרטה פשוטה של גרניט שעליה כד, שלא כמו המונומנטים הגדולים. הכד נושא גילוף של זחל שנולד מחדש כפרפר, סמל יווני המצביע על אמונה בגלגול נשמות או בחיים לאחר המוות.

גלריה
-----

* פסל הרקולס, פורטמריון, ויילספסל הרקולס, פורטמריון, ויילס
* האדריכלות מכתירה את התאוריה ואת המעשה, אדינבורוהאדריכלות מכתירה את התאוריה ואת המעשה, אדינבורו
* קורינה, מוזת השירהקורינה, מוזת השירה
* רות המואביה, אברדין, סקוטלנדרות המואביה, אברדין, סקוטלנד
* פסל ראש של הברונית אנג'לה בורדט-קוטספסל ראש של הברונית אנג'לה בורדט-קוטס

קישורים חיצוניים
----------------

ויקישיתוף מדיה וקבצים בנושא **ויליאם ברודי** בוויקישיתוף

* "Brodie, William (1815-1881)", *Dictionary of National Biography*, London: Smith, Elder & Co, 1885–1900


|  |  |
| --- | --- |
| בקרת זהויות עריכת הנתון בוויקינתונים | 
* RKD: 238483
* SNAC: w6cz6g56
* ULAN: 500059670
* VIAF: 96082269
* WorldCat (עם VIAF): 96082269

 |
**מיגליטוס** (בספרדית: **Miguelitos**) הוא סוג של בצק עלים במילוי שמנת, שניתן להתייחס אליו גם כעוגה.

המקור
-----

מקור המאפה בעיר הקטנה לה רודה, בקסטיליה-לה מנצ'ה, ספרד. מנואל בלנקו, היוצר של הקינוח המתקפל הזה, נולד בלה רודה ב-1925. לאחר שהיה חלק מהצבא בשנת 1960 הוא נדד למקום בשם פמפלונה שם נוצרה יצירת המופת שלו. השם מיגליטו (או מיגליטוס ברבים) הגיע לאחר שהחליט לתת לחברו מיגל את הביס הראשון ביצירתו; משם השם התקבע. La Roda de Albacete התחילה להיות מוכרת ברחבי ספרד עם קונדיטורים שונים שיצאו ממנה, מה שגרם להתפשטות הקינוח.

תיאור
-----

מדובר בעוגה מסורתית פשוטה למדי המורכבת מבצק עלים רך עם מילוי דמוי חביצה קרמית, עוגה מתקלפת לשכבות (3-2 פעמים) ומכוסה באבקת סוכר. ניתן למלא אותה בשוקולד חלב, מריר ולבן יחד עם הקרם המקורי. את כל הקינוח ניתן להגיש חם או קר. הגדלים נוטים להשתנות בהתאם להעדפת הקונדיטורים. בקסטיליה-לה מנצ'ה, מיגליטוס ידוע גם כמוגש עם כוס "קפה קון לצ'ה", כלומר "קפה עם חלב" או "קפה הפוך" עם קפה אספרסו חזק וחלב מחומם ביחס זהה.

מתכון
-----

מיגליטוס יכולים להיעשות בדרכים רבות ושונות, ונוטים להיות יותר כהעדפה אישית.

ראו גם
------

* קינוחי חביצה
* מאפים

קישורים חיצוניים
----------------

ויקישיתוף מדיה וקבצים בנושא **מיגליטוס** בוויקישיתוף
* מתכון
* מתכון שוקולד
* מתכון ללא שמנת

הערות שוליים
------------

1. ↑  "Miguelitos Recipe | Spanish-food.org". *www.spanish-food.org*. נבדק ב-2019-11-02.
**אהוד הְרוּשוֹבסקי** (**Ehud Hrushovski**; נולד ב-30 בספטמבר 1959) הוא פרופסור למתמטיקה באוניברסיטת אוקספורד ועמית בקולג' מרטון. מכהן במקביל כפרופסור באוניברסיטה העברית בירושלים. זוכה פרס שאו במתמטיקה (2022).

ביוגרפיה
--------

הְרוּשוֹבסקי השלים דוקטורט ב-1986 באוניברסיטת קליפורניה בברקלי בהנחיית לאו אנתוני ארינגטון בנושא "תרומות לתורת מודלים יציבה".

הוא בעל שם עולמי בתורת המודלים ובשימושיה בתורת המספרים ותורת החבורות הסופיות. "אחת מתרומותיו החשובות הייתה הבנת הסימטריה הפנימית בתורת המודלים. הוא עבד על המבנה העדין של תורות קטגוֹרִיּוֹת (שהן תורות שלהן מודל יחיד בעוצמות מתאימות) וביחד עם בוריס זילבר גילה אפיון לוגי של הגאומטריה האלגברית שלימים הוכיח שיש לו, ולתורת היציבות בכלל, השלכות על תכונות של אובייקטים מרכזיים בתוך הגאומטריה האלגברית, ומכך גזר מסקנות לתורת המספרים."

הְרוּשוֹבסקי זכה בפרסים רבים, פעמיים בפרס קארפ, פרס ארדש (1994), פרס רוטשילד (1998), מענק קליי (2001) ופרס מיכאל ברונו (2004). נבחר לאקדמיה האמריקאית לאמנויות ולמדעים ב-2007 ולאקדמיה הלאומית הישראלית למדעים ב-2008. בשנת 2022 זכה יחד עם נגה אלון בפרס שאו בשל "תרומה משמעותית למתמטיקה דיסקרטית ותורת המודלים אשר השפיעה גם על גיאומטריה אלגברית, טופולוגיה ומדעי המחשב". הוא חבר מערכת של Israel Journal of Mathematics.

אביו, בנימין הרשב, היה מומחה לספרות השוואתית, מתרגם, ומשורר יידיש. הוא שימש כפרופסור אמריטוס לספרות באוניברסיטת תל אביב ופרופסור מן המניין באוניברסיטת ייל. הוא חבר האקדמיה האמריקאית לאמנויות ולמדעים וזוכה פרס א.מ.ת. אמו היא הפסיכואנליטיקאית רנה מוזס הרושובסקי.

קישורים חיצוניים
----------------

| מיזמי קרן ויקימדיה |
| --- |
| ויקיספר ספר לימוד בוויקיספר: **תולדות המתמטיקה** |
| ויקישיתוף תמונות ומדיה בוויקישיתוף: **אהוד הרושובסקי** |

* אהוד הרושובסקי, באתר פרויקט הגנאלוגיה במתמטיקה
* אהוד הרושובסקי, באתר dblp
* דף הבית באוניברסיטה העברית (באנגלית)
* אהוד הרושובסקי באתר האקדמיה הלאומית הישראלית למדעים
* אהוד הרושובסקי, גאומטריה ושפה, **איגרת** 31, דצמבר 2009, עמ' 11–16

הערות שוליים
------------

1. ↑  תקציר קורות חיים באתר האקדמיה הלאומית הישראלית למדעים
2. ↑  זוכי הפרס ב-2022 באתר הפרס.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302411505171
* BIBSYS: 3033728
* dblp: 76/6266
* GND: 1103143778
* ISNI: 0000 0001 0948 3342
* LCCN: n2002014399
* MGP: 31791
* NKC: mub20191039983
* NTA: 263986659
* ORCID: 0000-0002-2761-6513
* SUDOC: 075099853
* VIAF: 1826300
* WorldCat: lccn-n2002014399

 |
**חיים טל** (נולד ב-1950) הוא פרופסור לפריודונטיה, מומחה למחלות חניכיים ורפואת הפה, מכהן כפרופסור מן המניין וראש המחלקה לפריודונטיה והשתלות דנטליות באוניברסיטת תל אביב מאז 1985, ומופקד הקתדרה להשתלות דנטליות על שם ד"ר ג'רלד ניזניק מאז 1992. במהלך תקופה זאת כיהן 10 שנים כראש בית הספר לרפואת שיניים.

ביוגרפיה
--------

טל נולד ברמת גן, שרת בצה"ל בחטיבת גולני, ובהמשך כמדריך בקורס קצינים. סיים לימודיו בפקולטה לרפואת שיניים באוניברסיטה העברית בירושלים. התמחה בפריודונטיה (רפואת חניכיים) ורפואת הפה, והשלים למודי דוקטורט באנתרופולוגיה פיזיקלית באוניברסיטת וויטס-יוהנסבורג. שימש פרופסור חבר בפריודונטיה באוניברסיטת ניו יורק, נושא במינויים פרופסור אורח מטעם אוניברסיטת ניו יורק, אוניברסיטת פנסילבניה ואוניברסיטת טורונטו. זכה בפרס ג’ונסון אנד ג’ונסון למחקר מטעם ה-IADR - הארגון העולמי למחקר דנטלי ונושא בתארים עמית כבוד של האקדמיה האמריקאית לרפואת הפה, דוקטור לשם כבוד מאוניברסיטת קרול-דווילה, בוקרשט, ויקיר ההסתדרות לרפואת שיניים בישראל.

באוניברסיטת ניו יורק התמחה במחקר בחיות מעבדה, ועם הצטרפותו לאוניברסיטת תל אביב (1985) הוביל מחקרים יישומיים לפיתוח אביזרים רפואיים, ובפרט בתחום הרגנרציה הפריודונטלית (שיקום מנגנוני התמיכה של השן). מוכר בעיקר בזכות מחקריו בתחומי הריפוי הפריודונטלי, פיתוח חסמי קולגן חדשניים לרגנרציה פריודונטלית, קריוכירורגיה ואנתרופולוגיה פיזיקלית. הרצה בנושאים אלה בישראל וברחבי העולם, ופרסם למעלה מ-140 מאמרים מדעיים בעיתונות בינלאומית מובילה. בשנת 2012 ראה אור ספר שערך, "Bone Regeneration". הספר שהופץ עד כה בלמעלה מ-49,000 עותקים עוסק באספקטים שונים של רגנרציה גרמית בתחומי הרפואה ורפואת שיניים, ובכתיבתו נטלו חלק חוקרים וקלינאים מישראל ומהעולם.

שימש מדען קליני ראשי בחברת טקטייל טכנולוגיות ישראל, מפתחת מערכות מחשוב להנחיית שתלים, ושימש יועץ לחברות בינלאומית בתחום הרגנרציה.

בשנת 2003 הגיש תביעה משפטית נגד שותפיו לפיתוח הקולגן הרפואי שמוסחר על ידי חברת קולבר לייף סיינס בע"מ. תביעתו של טל, שטען לנישולו מזכויותיו בפיתוח חדשני של קולגן רפואי, יושבה בהסדר פשרה.

חיים טל נשוי למשוררת הדסה טל, ואב לשתי בנות.

קישורים חיצוניים
----------------

ויקישיתוף מדיה וקבצים בנושא **חיים טל** בוויקישיתוף
* לימור שריר, פרופ חיים טל: ראיון, באתר e-mago,‏ 11 במאי 2010

הערות שוליים
------------

1. ↑  גלי וינרב, ‏"החברה נכנסה למצב שנראה בלתי פתיר; התחננתי אז לנושים כמו שלא התחננתי בחיים", באתר גלובס, 11 באוקטובר 2006

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009538332905171
* LCCN: no2014019444
* VIAF: 306387887
* WorldCat (עם VIAF): 306387887

 |
**יוריק ואן ווחנינגן** (בהולנדית: **Yorick van Wageningen**; נולד ב-28 במאי 1964) הוא שחקן קולנוע הולנדי. התפרסם ברחבי העולם בזכות הופעותיו בסרטים "נערה עם קעקוע דרקון", "רידיק: המסע מתחיל" ו"העולם החדש"

ביוגרפיה
--------

ווגניגן נולד וגדל בעיירה באארן שבמחוז אוטרכט, הולנד.

קריירה
------

לאחר קריירת משחק בסרטים ובטלוויזיה ההולנדית קיבל ווגניגן הצעה בשנת 2001 לשחק בסרטו של סטיבן ספילברג "דו"ח מיוחד", אולם בשל בעיות בקבלת הוויזה נאלץ לוותר על התפקיד.

החל להתפרסם בזכות הופעות משניות שעשה בשובר הקופות "רידיק: המסע מתחיל" ובדרמות "העולם החדש" בתפקיד ההרפתקן סמואל ארגל, "הצלה מעבר לגבול" לצידם של אנג'לינה ג'ולי וקלייב אואן ו"המזוודות של טולס לופר".

ב-2008 שיחק בתפקיד ראשי בדרמת המלחמה ההולנדית שהייתה למצליחה ושוברת קופות בהולנד "חורף בזמן מלחמה". 
ב-2010 הופיע בסרטו של אמיליו אסטבז "הדרך חזרה" בתור הבחור המלא ההולנדי ג'וסט שרוצה להוריד במשקל.

ווגניגן נבחר בשנת 2011 במיוחד על ידי דייוויד פינצ'ר לתפקיד משמעותי בעיבוד האמריקאי הקולנועי לרב המכר השוודי "נערה עם קעקוע דרקון".
בסרט שיחק בתור נילס ביורמן עורך הדין המקבל אחריות על ענייניה וכספייה של התחקירנית ליסבת' סליינדר (רוני מארה). בסצנה קשה לצפייה מהסרט הוא סוחט ליסבת' ומבצע בה אונס בברוטליות .

פילמוגרפיה נבחרת
----------------

### קולנוע

* אני ומוריסון (2001)
* המזוודות של טולס לופר (2003)
* הצלה מעבר לגבול (2003)
* רידיק: המסע מתחיל (2004)
* השעה הכחולה (2007)
* חורף בזמן מלחמה (2008)
* הדרך חזרה (2010)
* נערה עם קעקוע דרקון (2011)
* בלאקהאט: פירצה ברשת (2015)
* הפרפר (2017)
* אסקייפ רום (2019)

### טלוויזיה

* מכתב למלך (2020)

קישורים חיצוניים
----------------

* יוריק ואן ווגנינגן, במסד הנתונים הקולנועיים IMDb (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007442404705171
* GND: 1011926105
* ISNI: 0000 0003 7205 1969
* LCCN: no2005087383
* NKC: xx0154432
* NTA: 327100990
* VIAF: 14509358
* WorldCat: lccn-no2005087383

 |
**יונה מוריץ** (ברוסית: **Ю́нна Мо́риц**;באנגלית **Yunna Morits**; נולדה ב-2 ביוני 1937), היא משוררת, מתרגמת שירה ופעילה סובייטית ואוקראינית עטורת פרסים.

ביוגרפיה
--------

מוריץ נולדה בקייב, ברית המועצות (היום, אוקראינה) במשפחה יהודית. אביה פנחס מוריץ, נכלא תחת משטר סטלין. יונה סבלה בילדותה משחפת וגדלה במחסור וקושי בהרי אורל במהלך מלחמת העולם השנייה. בשנות ה-50 היא נסעה ללמוד במוסקבה, שם הושעתה לזמן קצר מהאוניברסיטה בשל העמדה הביקורתית של שיריה על ההמפלגה הקומוניסטית. שירה היה מחווה לטיציאן טבידזה, משורר גאורגי שהוצא להורג על ידי סטלין ב-1937 ב-1961, היא התפרסמה רבות בזכות האוסף שלה על הצפון הרחוק, "כף התשוקה", המבוסס על מסעה על סיפון שוברת קרח ארקטית, והיא הייתה בין המשוררים הצעירים הבודדים החביבים על אנה אחמטובה.

מאז שנות ה-60 היא נודעה גם בזכות תרגומיה הפיוטיים לרוסית משפות רבות (תרגומים אלה, שהוזמנו על ידי הוצאות לאור סובייטיות, עסקו לעיתים במסרים פוליטיים לחופש). היא העבירה לדפוס ברוסית משוררים כמו מויסי טויף, קונסטנטין קוופי ופדריקו גרסיה לורקה.

בשנים מאוחרות יותר, היא משכה קוראים צעירים רבים עם שירת ילדים, שחלקם, כמו יצירתה למבוגרים, נודעו לקהל ההמונים באמצעות חמשירים שנפוצו על ידי זמרים ומנגינת גיטרה. יצירות אחרות שלה שפורסמו כוללות סיפורים קצרים, כתבות, ולאחרית ימיה גם גרפיקה.

היא הייתה חברה מייסדת במספר ארגונים ליברליים של אינטליגנציה אמנותית, כולל בחלק הרוסי של PEN הבינלאומי. הייתה חברה בוועד הפועל הרוסי של PEN ובוועדת זכויות האדם שלה. היא זכתה במספר פרסים יוקרתיים.

פוליטיקה
--------

לאחר 2014 הפכה מוריץ לתומכת בכיבוש הרוסי של דונבאס וחצי האי קרים. חלק מהשיריה האחרונים מעבירים רגשות המתנגדים לרוסופוביה, ולתמיכה המערבית באוקראינה .

לקריאה נוספת
------------

* **שירה רוסית לאחר המלחמה**, בעריכת דניאל וייסבורט, ספרי פינגווין, לונדון, 1974,מסת"ב 0-14-042183-1
* **שירת רוסיה**, בעריכת ל. גולדברג וא. שלונסקי, תל אביב 1942 (מהדורה פקסימילית תשמ"ג)

קישורים חיצוניים
----------------

ויקישיתוף מדיה וקבצים בנושא **יונה מוריץ** בוויקישיתוף
* 

* אתר האינטרנט הרשמי של יונה מוריץ (ברוסית)
* יונה מוריץ, ברשת החברתית פייסבוק

* יונה מוריץ, ביישום טלגרם

* יונה מוריץ, ברשת החברתית אינסטגרם

* יונה מוריץ, ברשת החברתית VK

* Yunna Morits, ARLINDO N. M. CORREIA
* 
*

הערות שוליים
------------

1. 1 2 3  Soviet poets are heard in Philadelphia, by New York Times, 1989.
2. ↑  ""Мозгами свеж ковчег Донбасса": Юнна Мориц написала новый стих".
3. ↑  "Юнна Мориц: А не надо грозным басом разговаривать с Донбассом". 17 באפריל 2021. `{{cite web}}`:  (עזרה)
4. ↑  Юнна Мориц: Так думаю и так я говорю

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304203805171
* BIBSYS: 90559563
* BnF: cb16220627f (data)
* GND: 103487484
* ISNI: 0000 0001 1007 2727
* LCCN: n85009192
* MusicBrainz: aebd7df2-1028-4b76-b3bf-2ce6f5231944
* NKC: js20020812552
* NLK: KAC201770661
* NTA: 073937258
* SUDOC: 130640999
* VIAF: 117048554
* WorldCat: lccn-n85009192

 |
**יצחק בן דב** (6 בנובמבר 1932 – 27 בינואר 2017) היה קצין בצה"ל וכיהן כקצין הנדסה ראשי במלחמת יום הכיפורים. שימש מנהל בחברות בולטות במשק הישראלי.

ביוגרפיה
--------

בן דב נולד בתל אביב, בנם של אסתר ואליעזר ברמן. הוא בוגר הגימנסיה העברית "הרצליה". התגייס לצה"ל ב-1950 במחזור הראשון של העתודה האקדמית, למד הנדסה אזרחית בטכניון והתמחה בבניית שדות תעופה, קיבל את תואר המהנדס ב-1954.

לאחר לימודיו הצטרף לחיל ההנדסה, שימש קצין כבישים ובמבצע קדש היה חבר בצוות הכנת הדרכים בסיני, בעקבות קרב המיתלה נדרש להכשיר מסלול נחיתה והמראה לפינוי הנפגעים. ב-1958 מונה למפקד יחידת בינוי בבסיס חיל האוויר וב-1962 מונה לקצין הנדסה של גייסות השריון. ב-1963 יצא לאתיופיה כחבר במשלחת סיוע ישראלית שהקימה בין השאר שדות תעופה במדינה. ב-1967 מונה לקצין הבינוי של חיל האוויר, בעקבות כיבוש סיני במלחמת ששת הימים, הקים והכשיר צה"ל בסיסים ושדות תעופה בחצי האי בניצוחו של בן דב, בהם בסיס עציון, רפידים, אל עריש, שדה אופיר, ביר תמדה. 

ב-1972 מונה לקצין הנדסה ראשי, הוא מילא תפקיד זה במהלך מלחמת יום הכיפורים, פיקד על הובלת גשר הגלילים במבצע אבירי לב, כשהוא בג'יפ יחד עם קצין הנדסה מאוגדה 143, אהרון טנא, עם ההכרזה על הפסקת האש הקים את אגד הצליחה. השתחרר ב-1976. 

לאחר שחרורו שימש מנהל בחטיבת המתכת של קונצרן כור, יו"ר מפעל יובל-גד של כור, יו"ר המוסד המאוחד לענף הבנייה, מנהל פרויקטים בחברת אזורים ובכלל תעשיות, יזם את בניית שכונת נווה רום ברמת השרון, שימש יועץ לרשות הנמלים והרכבות. 

בפעילותו ההתנדבותית כיהן בחבר הנאמנים ובוועד המנהל של הטכניון, חבר המועצה הציבורית של עמותת אומ"ץ, חבר הנהלה ויו"ר עמותת א.ל.ה-אגודה למען האזרחים הוותיקים ברמת השרון, ממלא מקום ראש מטה משק לשעת חירום בעיר. יקיר העיר רמת השרון (2010). 

נפטר ב-27 בינואר 2017 ונטמן בבית הקברות מורשה ברמת השרון. היה נשוי לאילנה ואב לשני בנים ובת. בנו הבכור היה יואב בן דב.

לקריאה נוספת
------------

* זאב שיף ואיתן הבר, **לקסיקון לביטחון ישראל**, הוצאת זמורה-ביתן, 1976, עמ' 86

קישורים חיצוניים
----------------

ויקישיתוף מדיה וקבצים בנושא **יצחק בן דב** בוויקישיתוף
* תא"ל יצחק בן דב, אתר מורשת חיל ההנדסה
* יצחק בן דב, באתר "50 שנה למלחמת יום הכיפורים" של ארכיון צה"ל ומערכת הביטחון
* תא"ל י. בן דב קצין-ההנדסה, דבר, 8 בדצמבר 1972
* עופר אדרת, השאיר את חיל ההנדסה "על המפה", באתר הארץ, 9 בפברואר 2017

הערות שוליים
------------

1. ↑  עמית כבוד, אתר אגודת דורשי הטכניון בישראל
2. ↑  הגלילים מתגלגלים, אתר חיל ההנדסה

| קציני הנדסה ראשיים  |
| --- |
| 

|  |
| --- |
| עמנואל שחר • אפרים להב • הלל אל דאג • אלחנן קליין • ירחמיאל דורי • יצחק בן דב • אריה גולן • אבישי כ"ץ • יהודה כהן • יוסף איל • ישי דותן • איתן לידור • אלי טולדנו • אברהם בן דוד • שמעון (שימי) דניאל • משה שלי • יוסי מורלי • אושרי לוגסי • אילן סבג • עידו מזרחי • יואב טורחאנסקי |

 |
**כריסטינה גוטיירס הררו** (בספרדית: **Cristina Gutiérrez Herrero**, נולדה ב-24 ביולי 1991) היא רופאת שיניים ונהגת מרוצים ספרדייה. גוטיירז מתחרה באליפות האקסטרים אי ובראלי דקר. בשנת 2024 הייתה האישה השנייה בהיסטוריה של המרוץ שמנצחת קטגוריה בראלי (אחרי יוטה קליינשמידט).

קריירת מרוצים
-------------

גוטיירס החלה להתחרות במרוצי ראלי רייד בשנת 2010. בשנת 2015 סיימה המקום השני באליפות ספרד בראלי.

### ראלי דקר

גוטיירס החלה את קריירת הראלי הבינלאומית בראלי דקר 2017, בו התחרתה במיצובישי פאג'רו. היא סיימה את המרוץ במקום ה-44 בדירוג הכולל ובמקום השישי בקטגוריה שבה התחרתה. לקראת שנת 2019 החליפה את המכונית למיצובישי אקליפס קרוס, עימה התחרתה גם בשנה לאחר מכן.

בשנת 2021 החליפה קטגוריה ועברה להתחרות בקטגרויית הלייט-פרוטוטייפ (T3). בסטייג' הראשון של המרוץ היא סיימה ראשונה והייתה לאישה השנייה בהיסטוריה של המרוץ שמנצחת סטייג'. בהמשך המרוץ היא ניצחה שני סטייג'ים נוספים, אך נאלצה לפרוש לאחר הסטייג' השמיני. בראלי של 2022 סיימה במקום השלישי בקטגוריה. בראלי דקר 2024 היא ניצחה את הסטייג' השישי של המרוץ ועלתה למקום השני בדירוג הכולל אחרי מיטש גותרי. היא שמרה על המקום השני לאורך כל השבוע השני של התחרות. תקלה טכנית בסטייג' האחרון ברכב של גותרי איפשרה לגוטיירס לעקוף אותו ולנצח את המרוץ. זאת הפעם השנייה שאישה מצליחה לנצח קטגוריה במרוץ אחרי יוטה קליינשמידט.

### אקסטרים אי

בדצמבר 2020 הוחתמה בקבוצת 44X של לואיס המילטון לקראת עונת הבכורה של אליפות האקסטרים אי, לצידו של סבסטיאן לב. הקבוצה סיימה את המקום השני אחרי קבוצתו של ניקו רוזברג, עם ניצחון אחד ופודיום נוסף. הצמד הוחתם גם לעונת עונת 2022. ניצחון אחד ושלושה פודיומים העניקו לקבוצה את האליפות.

### קטגוריות נוספות

גוטיירס היא אלופת ספרד במרוצי ראלי אוף-רואד מאז שנת 2012. בשנת 2015 סיימה במקום השני בדירוג הכולל של האליפות. בשנת 2021 היא הייתה האישה הראשונה שזוכה גביע העולם של ה-FIA בראלי קרוס-קאנטרי, כשאת הסטייג' האחרון היא התחרתה עם גב שבור.

קישורים חיצוניים
----------------

ויקישיתוף מדיה וקבצים בנושא **כריסטינה גוטיירס** בוויקישיתוף
* כריסטינה גוטיירס, ברשת החברתית פייסבוק
* כריסטינה גוטיירס, ברשת החברתית אקס (טוויטר)
* כריסטינה גוטיירס, ברשת החברתית אינסטגרם

הערות שוליים
------------

1. ↑  Coche del día: Mitsubishi Montero Cristina Gutiérrez, espirituracer.com, 22 April 2022
2. ↑  Future Extreme E Racer Cristina Gutierrez Stars at Dakar Rally, Autoweek, 4 January 2021
3. ↑  Cristina Gutierrez becomes second female winner in Dakar Rally, GPBlog.com, 19 Janaury 2024
4. ↑  Lewis Hamilton's Extreme E team hires Sebastien Loeb and Cristina Gutierrez, BBC, 11 December 2020
5. ↑  Lewis Hamilton’s X44 Vida Carbon Racing claim first Extreme E title in rollercoaster second season, Extreme-E.com, 27 November 2022
6. ↑  Meet Loeb’s Dakar star Extreme E team-mate, DirtFish, 10 December 2020
7. ↑  From dentistry to Dakar hot seat, Cristina Gutiérrez gets it done, RedBull.com, 16 December 2021
**משה יטבת (לנצט)** (14 בדצמבר 1923 - 21 בינואר 2013) היה קצין צה"ל בדרגת אלוף-משנה, אשר פיקד על חטיבת קרייתי.

ביוגרפיה
--------

יטבת נולד ברומניה לצבי ואירנה לנצט, במשפחה בת שלושה ילדים. הוריו עלו לארץ ישראל איתו ועם אחותו בתיה לנצט ב-1924, והיו מהמתיישבים הראשונים בהרצליה. אחיו הצעיר, כרמל, נולד בהרצליה.

בגיל צעיר הצטרף להגנה, שימש מפקד גדוד השרון בגדנ"ע. במלחמת העצמאות שירת כמפקד מחלקה וכסגן מפקד פלוגה ב' בגדוד 32 של חטיבת אלכסנדרוני, הגדוד סופח לחטיבה 7 והפלוגה לחמה בקרבות לטרון, בהן נהרגו עשרות מחייליה, ויטבת עצמו נפצע. בהמשך מונה למפקד פלוגה א' בגדוד 32, והיה בראש הכוח שכבש את אזור עין גדי.

לאחר המלחמה עלה בדרגות הפיקוד, סיים את המכללה לביטחון לאומי, שירת כראש ענף תורת לחימה במחלקת ההדרכה ובמלחמת סיני הצטרף כקצין מטה לחטיבה 27. אחרי המלחמה היה חבר במשלחת צה"ל לאלג'יריה, במטרה ללמוד את דרכי הפעלת המסוקים בצבא הצרפתי.

לפני מלחמת ששת הימים מונה למפקד חטיבה 4. במלחמה פעלה חטיבה זו כחטיבה מרחבית בגזרה הירדנית, גדודי החי"ר של החטיבה היו מפוזרים במוצבים שונים באזור השפלה. עם פרוץ הקרבות קיבלה החטיבה פיקוד על שתי פלוגות חי"ר על זחל"מים, פלוגת טנקי AMX-13, יחידת סיור חטיבתית ויחידת סיור פיקודית (סיירת חרוב) מוגברת במחלקת שריוניות מסיירת דוכיפת, בהמשך חבר אליה גדוד צנחנים מחטיבה 80, ושני הגדודים האורגנים שלה שנאספו מהמוצבים. החטיבה כבשה את מובלעת לטרון, אזור בית חורון והרי גופנא, והגיעה עד פאתי העיר רמאללה. במהלך הקרבות נפצע יטבת, ואת מקומו מילא מפקדה לשעבר יוסף הרפז.

בתפקידו האחרון בצה"ל שירת כנספח הצבאי הראשון בטוקיו. השתחרר בדרגת אלוף-משנה באפריל 1975 ומונה לראש שליחי הסוכנות היהודית בבריטניה.

נישא לחוה לבית פולק בשנת 1949 ועברו לגור בנוף ים למשך 12 שנים. לאחריהן עברו לתל אביב. לזוג נולדו שתי בנות - סמדר ואיריס. אחותו, בתיה לנצט, שנפטרה ב-2019, הייתה שחקנית של התיאטרון הקאמרי.

ספרים שערך
----------

* חלק מן הנספחים והטבלאות אצל מרדכי נאור ב**לקסיקון כח המגן – ההגנה**, תל אביב: משרד הביטחון – ההוצאה לאור, 1992

קישורים חיצוניים
----------------

* משה יוטבת-לנצט - הילד הראשון של הרצליה הלך לעולמו, באתר הרצליה לוקאל
* סרטונים של משה יטבת למודי שניר בערוץ היוטיוב של עמותת "תולדות ישראל" לתיעוד דור תש"ח
* תפישת עין גדי במלחמת העצמאות, באתר עין גדי

| מפקדי חטיבת קרייתי  |
| --- |
| 

|  |
| --- |
| מיכאל בן-גל • בן ציון פרידן • נחמיה ברוש • יוסף הרפז • אלעד פלד • משה יטבת • יוסף הרפז • שלמה אמבר • אביב ברזילי • אורי בר-רצון • יהודה גביש • יעקב הדר • צבי בר • אמנון אשכול • יוסי מלמד • אהוד גרוס • אמי פלנט • שלום חוטר • רפאל לנדסברג • גדעון טרן • רן ירום • אגאי יחזקאל • משה שטרית • גיא בר-לב • ליאור הוכמן • יאיר וולנסקי • גל שוחמי • רלי מרגלית • יאיר אור • חנוך דאובה • מיקי שרביט |

 |
**צבי ברז"ל ("קקטוס")** (1927 - 26 בנובמבר 2010) היה קצין צה"ל בדרגת אלוף-משנה, ששירת מפקד התותחנים הפיקודי בפיקוד הדרום וסגן קצין תותחנים ראשי. לאחר שחרורו כיהן כמנכ"ל רשות הגנים הלאומיים.

ביוגרפיה
--------

ברז"ל נולד בתל אביב, בנם של יעקב וטובה. למד בבית הספר אליאנס ובבית הספר הטכני בירושלים. סיים תואר ראשון בהיסטוריה באוניברסיטת תל אביב.

הוא הצטרף לאצ"ל שם זכה לכינוי "קקטוס". השתתף בפיצוץ מלון המלך דוד, בפשיטה על מחנה 80, הפשיטה על בית המדידות של המנדט הבריטי, פיצוץ הרכבת בבנימינה והתקפת האצ"ל על יפו. לאחר קום המדינה התגייס לצה"ל והיה מראשוני חיל התותחנים. עבר קורס קצינים ופיקד על גונדת נ"ט של חטיבת גולני. במהלך המלחמה על המים פיקד על סוללת מרגמות. במבצע סיני שימש סגן מפקד גדוד מילואים. ב-1961 מונה למפקד גדוד 334 ופיקד עליו במבצע סנונית כמפקד הסיוע החטיבתי של חטיבת גולני. לאחר מכן שימש קצין אג"ם במפקדת התותחנים של פיקוד הצפון. במלחמת ששת הימים ובמבצע אבוקה שימש מפקד התותחנים הפיקודי של פיקוד הדרום. בתפקידו האחרון בשירות הקבע שימש סגן קצין תותחנים ראשי.

לאחר שחרורו כיהן כסגן נציב קבילות החיילים וכיהן כמנכ"ל רשות הגנים הלאומיים. היה חבר מרכז הליכוד.

היה נשוי לחווה (בתו של הרב חיים זבולון חרל"פ) ואב לשלוש בנות.

קישורים חיצוניים
----------------

* הלך לעולמו צבי ברזל (קקטוס) ז"ל מהלוחמים האמיצים בתקופת המחתרת ובשורות צה"ל. מראש קבוצה באצ"ל לאל"מ בחיל התותחנים בצה"ל. באתר ערוץ 7, 1001 בדצמבר 2010

הערות שוליים
------------

1. ↑  גניבת מפות על ידי ארגונים יהודיים וערביים המרכז למיפוי ישראל
2. ↑  מבצע סנונית – פרשת קרב, אתר בית התותחן
3. ↑  ירי ארטילרי על בתי הזיקוק בסואץ 303180, באתר הגבורה
**הטלוויזיה החברתית באינטרנט** היה אתר אינטרנט ישראלי המהווה במה לארגונים חברתיים ארגוני שמאל ושמאל רדיקלי. האתר מעודד את האזרחים לקחת חלק ביצירת התכנים והפצתם באינטרנט. האתר החל לפעול בינואר 2006 במסגרת "קהילת סינקופה".

מייסד האתר הוא אהוד שם טוב. צוות האתר כולל ועד מנהל, צוות עובדים ומערך מתנדבים. ב-2008 הוקמה מועצה ציבורית הכוללת בין השאר את פרופ' נועם חומסקי, פרופ' אבישי ארליך, פרופ' גדי אלגזי, ד"ר יוסי דהאן, עו"ד יפעת סולל, פרופ' ירון אזרחי, עו"ד מיכאל ספרד, חברות הכנסת לשעבר פרופ' נעמי חזן ותמר גוז'נסקי ואנשי התקשורת אורנה בן דור וגיא מרוז. האתר נתמך על ידי הקרן החדשה לישראל וקרנות נוספות.

נכון ל-2014 יש באתר כ-1500 סרטונים וכתבות ווידאו, רובם בהפקת האתר וחלקם בהפקת ארגונים חברתיים ופעילים. כתבות הווידאו שהופקו על ידי הערוץ זמינות לשימוש ברישיון חופשי - CC-BY 4.0.

בין הארגונים שתכניהם מוצגים באתר: גוש שלום, האגודה לזכויות האזרח, קואליציית נשים לשלום, הקואליציה למאבק בסחר בנשים, קהילת סינקופה, יש גבול, שתיל, זוכרות, קו לעובד, הקרן החדשה לישראל, בצלם, הפורום למאבק באבטלה, ארגוני זכויות בעלי חיים, בית הספר למחול הקבוצה ביפו, ועמותת מען.

ב-2012 ובאפריל 2014, סמוך ליום הזיכרון לשואה ולגבורה, פרסם האתר סרטונים פרובוקטיביים של נטלי כהן וקסברג שזכו לתגובות חריפות.

מגזין הטלוויזיה החברתית שודר בערוץ הקהילתי (אפיק 98).

ב31 בדצמבר 2023 הפסיק הערוץ לפעול אך בעזרת תרומות נשאר האתר והכתבות שבו זמינים.

קישורים חיצוניים
----------------

* 

* אתר האינטרנט הרשמי של הטלוויזיה החברתית באינטרנט (בעברית ובאנגלית)
* הטלוויזיה החברתית באינטרנט, ברשת החברתית פייסבוק
* אילן יצחייק, עלו ברשת: הטלוויזיה החברתית, באתר ynet, 7 במאי 2006
* יהונתן דחוח-הלוי, ככה עושים שינוי חברתי, באתר News1 מחלקה ראשונה, ‏16 באוקטובר 2010

הערות שוליים
------------

1. ↑  המועצה הציבורית של הטלוויזיה החברתית(הקישור אינו פעיל, 13.4.2021)
2. ↑  דף שקיפות פיננסית מתוך אתר הטלוויזיה
3. ↑  דף שימוש בתוכן מאתר הערוץ
האם הכוס חצי ריקה או חצי מלאה?
**"האם הכוס חצי ריקה או חצי מלאה?"** הוא ביטוי נפוץ, אשר בדרך כלל משמש בצורה רטורית לציין שמצב נתון יכול להיות סיבה לאופטימיות (הכוס חצי מלאה) או סיבה לפסימיות (הכוס חצי ריקה), או כסוג של מבחן לקמוס, כדי לקבוע השקפת עולם של אדם מסוים. מטרת השאלה הזו היא להמחיש כי אפשר לראות מצבים מסוימים במספר דרכים שונות בהתאם לנקודת מבטו של אדם, ושבכל סיטואציה עשויות להיות גם הזדמנויות וגם בעיות.

הניב משמש להסבר איך אנשים שונים תופסים אירועים ואובייקטים. התפיסה היא ייחודית לכל אדם והיא פשוט פרשנות שונה למציאות. את הביטוי "חצי הכוס הריקה או חצי המלאה" אפשר גם לראות כשאלה פילוסופית.

פרספקטיבה אחרת נובעת ממחקרים פסיכולוגיים שהראו כי בחירת הדובר במסגרת מסוימת יכולה לשקף את הידע שלו על הסביבה, ושהמאזינים לאותו דובר יכולים להיות רגישים למידע זה.

הדימוי מאוד שכיח בעברית ומשתמשים בו לרוב כדי להציג את ההבדלים בין ראייה חיובית לראייה שלילית: אנשים אופטימיים ייטו לראות את חצייה המלא של הכוס בעוד אנשים פסימיים ייטו לראות את חצייה הריק.

מקורו של הדימוי הזה בלשונות אירופה, כגון באנגלית: to see the glass half full. התרגום המילולי הוא 'לראות את הכוס חצי מלאה' (כלומר מלאה למחצה), וכך משמש הביטוי גם בגרמנית ובצרפתית. בעברית התקבע הביטוי במבנה אחר: 'לראות את חצי הכוס המלאה', 'לראות את מחצית הכוס המלאה'.

המונח קשור לתחום הפסיכולוגיה החיובית: "אופטימיות וגישה חיובית הן מרכיב חשוב בהשגת שגשוג אישי. איש חכם אחד התייחס פעם לנושא באומרו: "הפסימיסט רואה את הקושי בכל הזדמנות; האופטימיסט רואה את ההזדמנות בכל קושי". גישה חיובית וחשיבה חיובית פירושן לצפות תמיד לטוב. לדבר ולחשוב תמיד במושגים חיוביים, לשכוח את כישלונות העבר ולחשוב על הצלחות העתיד. לראות תמיד את חצי הכוס המלאה".

קישורים חיצוניים
----------------

* חשיבה חיובית: לראות את החצי המלא של הכוס - המרכז לאימון התודעה.

הערות שוליים
------------

1. ↑  Stephanie Stokes Oliver (2001-11-27). *Seven Soulful Secrets for Finding Your Purpose and Minding Your Mission*. Crown Publishing Group. pp. 106–. ISBN 978-0-385-48767-2. נבדק ב-2013-08-07. I love that proverbial question, "Do you see the glass as half empty or half full?" It's like the litmus test for how you see the world. Optimists have a tendency to hope for the best. That doesn't mean they hope for the best sometimes. It means that ...
2. ↑  Terry Bookman (בדצמבר 2004). *A Soul's Journey: Meditations on the Five Stages of Spiritual Growth*. iUniverse. pp. 157–. ISBN 978-0-595-77439-5. נבדק ב-2013-08-07. When is the glass half empty for you? Half full? What prevents you from seeing it (at least) as half full all the time? Fill a glass halfway with water. Look at it for a few moments. Is the glass half empty or half full? This classic question is not an ... `{{cite book}}`:  (עזרה)
3. ↑  McKenzie, C. R. M.; Nelson, J. D. (2003). "What a speaker's choice of frame reveals: Reference points, frame selection, and framing effects" (PDF). *Psychonomic Bulletin & Review*. **10** (3): 596. doi:10.3758/BF03196520.
4. ↑  האקדמיה ללשון העברית, חצי הכוס המלאה, באתר hebrew-academy.org.il, ‏12/02/2013
5. ↑  מאיר לירז, **חצי הכוס המלאה**, לירז, 2013. (בעברית)
**ברטולד לסקר** (בגרמנית: **Jonathan Berthold Lasker**)‏ (31 בדצמבר 1860 – 19 באוקטובר 1928) היה שחמטאי יהודי-גרמני ורופא במקצועו.

לסקר בילה את מרבית חייו בברלין שם שיחק בתחרויות מקומיות. בשנת 1881 חלק מקום ראשון עם זיגברט טאראש ובתחרות אחרת באותה שנה הגיע למקום השני לאחר קורט פון ברדלבן. בשנת 1883 חלק מקום 1-4 ולאחר משחקי פלייאוף הגיע למקום הרביעי (ניצח: הרמן פון גוטשאל). בשנת 1887 חלק מקום 5–6 (ניצח: מקס הרמוניסט).

את התוצאה הטובה ביותר השיג כאשר חלק את המקום הראשון ביחד עם אחיו בתחרות ברלין 1890. הוא הגיע למקום השני, לאחר הורציו קארו בתחרות ברלין 1891. בתחרות ברלין 1898/99 הגיע למקום העשירי (ניצחו: תיאודור פון שווה, אמיל שאלופ והורציו קארו).

בשנת 1902 זכה באליפות ניו-יורק.

לסקר היה אחיו הבכור של אלוף העולם, עמנואל לסקר. בשנת 1894 נשא ברטולד לאישה את אלזה לסקר-שילר והתגרש ממנה בשנת 1903.

קישורים חיצוניים
----------------

ויקישיתוף מדיה וקבצים בנושא **ברטולד לסקר** בוויקישיתוף

* ברטולד לסקר, באתר צ'סגיימס (באנגלית)
* על משחקים בהגנת ברלין בין לסקר לטאראש
* דווח על ניצחון של לסקר במשחק נגד שחקן מועדון מנהטן
* צילום מצבתו של לסקר

הערות שוליים
------------

1. ↑  New York State Chess Champions 1878–1972

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007513504705171
* GND: 126697906
* ISNI: 0000 0000 2399 1661
* NTA: 310588324
* VIAF: 3473384
* WorldCat: viaf-3473384

 |
**קובי מוסא** (נולד ב-19 באפריל 1982) הוא כדורגלן עבר ישראלי ששיחק בעמדת המגן הימני.

קריירה
------

מוסא שיחק מאז שנת 2000 עד 2008 במכבי תל אביב, למעט בעונת 2005/2006, שבה הושאל לקבוצת מ.ס. אשדוד. מוסא שיחק עם מכבי תל אביב בשלב הבתים של ליגת האלופות בעונת 2004/2005. במהלך משחק הדרבי התל אביבי, שנערך במחזור האחרון של עונת 2006/2007, היה מעורב מוסא באירוע בלתי ספורטיבי, כאשר בעט באחד מאוהדי הפועל תל אביב שפרץ למגרש בזמן המשחק. בגין המקרה, נענש מוסא בהרחקה מארבעה משחקים בפועל.

בשנת 2008 עבר מוסא לשחק בהפועל רמת גן, ובעונתו הראשונה בקבוצה העפיל עמה לליגת העל. לאחר עונה אחת בליגת העל עבר להפועל אשקלון, ובינואר 2011 חתם בהפועל ראשון לציון מהליגה הלאומית כחלק מחיזוקה לקראת המשך המאבקים על עליית הליגה בעונת 2010/2011. מוסא היה שותף לעליית הליגה, אך נשר עם הקבוצה לליגה הלאומית בעונת 2011/2012 בתום מאבקי הישרדות ממושכים.

ב-12 ביולי 2012 חתם מוסא בהפועל רמת השרון. בתום עונתו השנייה במועדון ירד עמה לליגה הלאומית.

לקראת עונת 2014/2015 חתם בקבוצת הפועל פתח תקווה, העולה החדשה לליגת העל, ובתום העונה ירד עם הקבוצה לליגה הלאומית. ב-13 בספטמבר 2015 חזר להפועל רמת השרון מהליגה הלאומית

חיים אישיים
-----------

ב-3 באפריל 2008 נישא מוסא לאלינור.

ב-17 בפברואר 2017 הונח תחת רכבו של מוסא מטען חבלה רב עוצמה, אשר התגלה בטרם התפוצץ. בהנחת המטען הורשע העבריין אבי הררי.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* עמוד השחקן באתר ההתאחדות לכדורגל בישראל
* יוסי פנטילט, בעיטה מסובבת: למוסא יש דרבי, באתר nrg מעריב, ‏28 באוקטובר 2011

הערות שוליים
------------

1. ↑  לי בוץ‏, קובי מוסא הורחק לארבעה משחקים, באתר וואלה!‏, 30 במאי 2007
2. ↑  שירלי בר דיין, ‏רמת השרון: קובי מוסא סיכם את תנאיו, באתר ערוץ הספורט, 11 ביולי 2012
3. ↑  רז אמיר, ‏קובי מוסא ובן בן יאיר חתמו לעונה ברמת השרון, באתר ONE‏, 13 בספטמבר 2015
4. ↑  קובי מוסא ואלינור התחתנו, באתר ONE, ‏9 באפריל 2008
5. ↑  ירון דורון, הערכה: המטען נועד לחסל את קובי מוסא, באתר nrg
6. ↑  רן שמעוני, העבריין אבנר הררי הורשע בניסיון רצח כדורגלן וזוכה מהנחת מטען ברכב של מרגלית צנעני, באתר הארץ, 9 בספטמבר 2021.
**זיגפריד ברכפלד** (בהונגרית: **Brachfeld Siegfried**; ברלין, 17 באפריל 1917 – בודפשט, 22 ביוני 1978) היה עיתונאי הונגרי ממוצא יהודי, מנחה קברט ובורלסקה.

ביוגרפיה
--------

זיגפריד ברכפלד נולד בגרמניה כבנם של אוסקר ברכפלד, כנר יהודי-הונגרי ושל אדית מייסנר, גרמניה לותרנית. הוא למד בתיכון בברלין עד 1934. לא סיים את לימודיו, התפרנס מעבודות מזדמנות עד סוף שנות השלושים. הוא נעצר על ידי הגסטפו בשנת 1939, נלקח למחנה ריכוז, ולאחר מכן גורש לבודפשט, הונגריה בשנת 1941 כאזרח הונגרי. משנת 1942 גויס לשרות העבודה (עבודות כפייה ליהודים עבור הצבא ההונגרי). בשנת 1945 נפל בשבי הסובייטי, משם שב להונגריה בסביבות חג המולד 1949.

בין השנים 1949–1965 עבד כקריין וכתב דובר גרמנית ברדיו ההונגרי. בין השנים 1961 ל-1964 הוא למד גרמנית באוניברסיטת אטווש לוראנד ואחר כך בין השנים 1965 ל-1968 היה סטודנט באוניברסיטת פרייה (Freie Universität) בברלין המערבית. הוא קיבל את הדוקטורט שלו בפילוסופיה מאוניברסיטת אטווש לוראנד בשנת 1970.

בשנת 1957 הצטרף לבמה העליזה, ולאחר מכן מונה לבמאי הראשי של "משרד הבימוי הלאומי" (Országos Rendező Iroda), אחר כך בין השנים 1971–1978 היה עיתונאי ועורך בעיתון בשפה הגרמנית "בודפשטר רונדשאו" (Budapester Rundschau). הקהל ראה אותו בסרטים רבים.

### חייו הפרטיים

אשתו הייתה אנה פאפ, איתה התחתן בשנת 1953 בבודפשט. הוא התאבד בגיל שישים ואחד בגלל מחלתו חשוכת המרפא.

תפקידיו בקולנוע
---------------

* תכונה מיוחדת (1955)
* בשעת חצות (1957)
* הפעמונים נסעו לרומא (1958)
* צלם המלח (1958)
* הגור (1959)
* שתי מחציות בגיהנום (1961)
* חבל על הבנזין (1964)
* עושה הכסף (1964)
* אני, איגנץ שטרסנוב, הנוכל (1966)
* מסע סביב גולגולתי (1970)

ספרו
----

* Also nein, diese Ungarn! (עם שאנדור נובובצקי), Aufbau-Verlag, ברלין, 1974

הקלטות קוליות
-------------

* זיגפריד ברכפלד עם הסופר ג'רג' טימאר: הונגרית שפה קשה, סרטון באתר יוטיוב (אורך: 6:21)

לקריאה נוספת
------------

* לקסיקון ביוגרפי הונגרי חדש כרך 1 ISBN 963-547-414-8
* לקסיקון הונגרי לאמנות הבמה. ISBN 963-05-6635-4
* היסטוריית הסרטים ברשת
* נקודת שם

קישורים חיצוניים
----------------

ויקישיתוף מדיה וקבצים בנושא **זיגפריד ברכפלד** בוויקישיתוף
*

הערות שוליים
------------

1. ↑  Halálesete bejegyezve a Bp. II. ker. állami halotti akv. 1007/1978. folyószáma alatt.

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90266463
* GND: 1167955900
* ISNI: 0000 0001 0960 4175
* LCCN: n89617406
* NTA: 13165392X
* VIAF: 25139906
* WorldCat: lccn-n89617406

 |
פגית ומילקי ומוקה לנצח

ארגז חול
**אַרְגַז חוֹל** הוא אזור תָחוּם, רחב ונמוך או גומה רדודה, הממולא בחול ומיועד למשחק ילדים. את ארגזי החול אפשר למצוא לרוב במגרשי משחקים ובגני ילדים. מכיוון שהם זולים, וניתנים להרכבה או לבנייה בקלות יחסית למתקני משחק אחרים, בנוסף, ניתן למצוא אותם בחצרות האחוריות של בתי מגורים.

ארגזי חול מעודדים את כוח הדמיון של ילדים בעוד יש להם את האפשרות לבנות הרים קטנים או ארמונות חול, להשתמש בצעצועים דמוי משאיות, כלי ציוד מכני הנדסי, אתים ודליים במטרה להעביר את החול ממקום למקום ולחפור בורות ולקבור עצמים. במילים אחרות, החול הוא אמצעי איתו הילדים יכולים לחקור, לבנות ולהרוס בעולמות מדומים בני שלושה ממדים במשחק מהנה ויצירתי.

ניתן למצוא ארגזי חול בגדלים וצורות מגוונות, אך רובם תחומים באמצעות קרשים, בולי עץ או מסגרות גדולות אחרות עשויות עץ, המאפשרות לילדים גישה נוחה לחול ומקום ישיבה נוח. אף על פי כן, ניתן לרכוש גם ארגזי חול קטנים. הללו עשויים פלסטיק בדרך כלל ולעיתים מעוצבות בצורה חיה או עצם מוכר אחר. לחלקם יש מכסה המאפשר כיסוי של ארגז החול בעיתים של חוסר שימוש במטרה למנוע גישה של חתולים ולכלוך לארגז החול. המכסה גם מונע מהחול להירטב על ידי הגשם, למרות שרצויה רמה מסוימת של לחות כדי להחזיק את החול ביחד ובמקומו. ניתן להשתמש בארגזי חול מוכנים מראש עבור שימוש ביתי, במיוחד במעונות. יתר על כן, ניתן להשתמש בחומרים אחרים במקום חול, כגון קמח שיבולת שועל אשר אינו רעיל וקל לנקותו באמצעות שואב אבק.

שימוש נוסף בארגזי חול קיים בענפי הספורט קפיצה לרוחק וקפיצה משולשת, בהם האתלטים מבצעים את קפיצתם אל תוך ארגז חול על מנת לרכך את הפגיעה בקרקע ולהימנע מפגיעה גופנית.

החול מתלכלך עם הזמן ויש צורך להחליפו בסופו של דבר. ניתן להיפטר מהחול הישן, או לחלופין, להשתמש בו לשימושים אחרים כגון ערבוב עם בטון. יש המשתמשים בחול בניין רגיל ויש המשתמשים בחול המיוצר במיוחד למטרה זו. חול בניין זול בהרבה מהאחרון, אך מכיל לעיתים חומרים אחרים, כגון מלט, אשר מכתים בגדים.

ארגז חול משמש גם כמטפורה למקום בו ניתן לשחק ללא השפעה על החיים האמיתיים. כך תוכנות אנטי וירוס או סביבות של מכונה וירטואלית יוצרת אזור שבו ניתן להריץ יישומים בצורה שלא מאפשרת להם לגרום לנזקים משמעותיים למערכת.

ראו גם
------

* גן זן
* ארמון חול
* טיפול בשולחן חול - יונג
* בהשאלה, בתחום המחשבים יש גם מונח הנקרא ארגז חול המשמש לאזור מוגן (לתכנות וכו')

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ארגז חול** |
| ויקישיתוף תמונות ומדיה בוויקישיתוף: **ארגז חול** |
תנועת **שש דרגות חופש** של גוף מוגדרת על ידי מיקומו ומצב הזוויתי שבו הוא נמצא ביחס למערכת צירים נתונה במרחב תלת-ממדי. את התנועה ניתן להפריד לתנועה קווית (העתקה) בשלושה צירים ותנועה זוויתית (סיבוב) סביב שלושה צירים ומכאן שמה.

תנועת **שלוש דרגות חופש** לרוב מתארת דימוי תנועה קווית של גוף או נקודת מסה במרחב התלת־ממדי, ללא תנועה זוויתית. משמש בסימולטורים פיזיקליים מפושטים. לעיתים רחוקות יכול לתאר תנועה קווית במרחב דו-ממדי ותנועה זוויתית סביב הציר המאונך למישור.

תנועה קווית
-----------

נפוץ להשתמש במערכת צירים קרטזית בעלת שלושה צירים לתיאור תנועה קווית של גוף. התנועה הקווית מתארת בפועל תנועה של מרכז הכובד של הגוף:

1. **תנועה אורכית** - תנועה לפנים או לאחור. כיוונו לרוב מסומן מהחלק אחורי לכיוון החלק הקדמי של הגוף. בכלי תחבורה מהירכתיים לכיוון החרטום.
2. **תנועה רוחבית** - תנועה ימינה או שמאלה.
3. **תנועה אנכית** - תנועה מעלה מטה.

תנועות זוויתית
--------------

ישנן שלוש תנועות זוויתית המבצעות סיבוב של הגוף סביב צירי התנועה הקווים.

תנועות זוויתיות:

1. **סבסוב** - זוהי תנועה של גוף סביב הציר האנכי שלו. מכונה גם שינוי אזימוט.
2. **עלרוד** - זוהי התנועה של גוף סביב הציר הרוחבי שלו ומאפשרת הטיית הקצה הקדמי והקצה האחורי של הגוף מעלה מטה.
3. **גלגול**  - זוהי התנועה של גוף סביב הציר האורכי שלו.

תנועה זוויתית של אוניה
תנועה זוויתית של מטוס

ראו גם
------

* מאזנות
* יציבות כלי טיס
* מכניקה של גוף קשיח
* זוויות אוילר

קישורים חיצוניים
----------------

* הסבר מפורט
חברי המשלחת
תג המשלחת
**משלחת מס' 21** (באנגלית: **Expedition 21**) הייתה משלחת לתחנת החלל הבין-לאומית שפעלה מ-2 באוקטובר 2009 ועד ל-1 בדצמבר 2009. מפקד המשלחת היה פרנק דה ווין מבלגיה, לראשונה בראש המשלחת עמד נציג סוכנות החלל האירופית. פעילות המשלחת נמשכה 51 ימים.

הרכב המשלחת
-----------

| שם | תפקיד | חללית הגעה | 25.11–2.10.2009 | 1.12–25.11.2009 | חללית חזרה | הערות |
| --- | --- | --- | --- | --- | --- | --- |
| בלגיהבלגיה פרנק דה ווין | מפקד המשלחת | סויוז TMA-15 |  |  | סויוז TMA-15 | עבר ממשלחת מס' 20 |
| ארצות הבריתארצות הברית ניקול סטוט | מהנדסת טיסה | STS-128 |  |  | STS-129 | עברה ממשלחת מס' 20 |
| רוסיהרוסיה רומן רומננקו | מהנדס טיסה | סויוז TMA-15 |  |  | סויוז TMA-15 | היה מפקד טיסה של חללית "סויוז TMA-15" וחבר משלחת מס' 20 |
| קנדהקנדה רוברט תירסק | מהנדס טיסה | סויוז TMA-15 |  |  | סויוז TMA-15 | עבר ממשלחת מס' 20 |
| ארצות הבריתארצות הברית ג'פרי ויליאמס | מהנדס טיסה | סויוז TMA-16 |  |  | סויוז TMA-16 | עבר למשלחת מס' 22 והיה מפקדה |
| רוסיהרוסיה מקסים סוראייב | מהנדס טיסה | סויוז TMA-16 |  |  | סויוז TMA-16 | היה מפקד טיסה של חללית "סויוז TMA-16". עבר למשלחת מס' 22 |

פעילות המשלחת
-------------

פעילות המשלחת החלה ב-2 באוקטובר עם הגעה לתחנת החלל הבין-לאומית של חללית סויוז TMA-16. באותה עת בתחנת החלל שהה צוות של משלחת מס' 20 בפיקוד גנאדי פדאלקה. חלק מבחרי משלחת מס' 20 עברו למשלחת מס' 21, וחלק חזרו לכדור הארץ.

ב-15 באוקטובר לתחנת החלל הגיע חללית אספקה פרוגרס M-03M עם אספקה חדשה. בהיקף של כ-2,000 ק"ג. החללית הייתה מחוברת לתחנת החלל עד לאפריל 2010.

ב-30 באוקטובר החלו הכנות לשחרור חללית אספקה HTV-1. החללית הגיעה לתחנת החלל בתקופת פעילות משלחת מס' 20. היא עזבה את תחנת החלל ב-1 בנובמבר 2009.

ב-10 בנובמבר לתחנת החלל הגיע חללית אספקה פרוגרס M-MIM2 עם אספקה חדשה (כ-750 ק"ג) ומודול חדש "פואיסק". חברי המשלחת פעלו לחיבור המודול החדש למערכות תחנת החלל. החללית התנתקה מתחנת החלל בדצמבר 2009.

ב-18 בנובמבר לתחנת החלל התחברה מעבורת החלל אטלנטיס במסגרת משימה STS-129 בפיקוד של צ'ארלס הובו. בנוסף לאספקה חדשה במעבורת הגיעו חלקים להרחבת תחנת החלל. לביצוע פעולות הרחבה צוות המעבורת ביצע 3 פעילויות חוץ רכביות. בסך הכול מעבורת הביאה תחנת החלל ציוד ומצרכים בהיקף כולל של 14 טון. היא התנתקה מתחנת החלל ב-25 בנובמבר כאשר ניקול סטוט עזבה את לתחנת החלל על סיפון המעבורת.

בוסף נובמבר החלה העברת אחריות על תחנת החלל למשלחת מס' 22 בפיקוד ג'פרי ויליאמס.

ב-1 בדצמבר רומן רומננקו, פרנק דה ווין ורוברט תירסק נכנסו לחללית סויוז TMA-15 וחזרו לכדור הארץ.

חברי המשלחת ביצעו עשרות ניסויים מדעים בתחומים שונים.

אחריות על תחנת החלל עברה למשלחת מס' 22.

קישורים חיצוניים
----------------

ויקישיתוף מדיה וקבצים בנושא **משלחת מס' 21 לתחנת החלל הבין-לאומית** בוויקישיתוף
* תיאור פעילות באתר רוסקוסמוס
* דיווח לעיתונות של נאס"א
* פעילות משלחת מס' 21 בתחנת החלל הבין-לאומית
* פעילות חללית M-03M

| תחנת החלל הבין-לאומית - משלחות |
| --- |
| 

|  |
| --- |
| 1 • 2 • 3 • 4 • 5 • 6 • 7 • 8 • 9 • 10 • 11 • 12 • 13 • 14 • 15 • 16 • 17 • 18 • 19 • 20 • 21 • 22 • 23 • 24 • 25 • 26 • 27 • 28 • 29 • 30 • 31 • 32 • 33 • 34 • 35 • 36 • 37 • 38 • 39 • 40 • 41 • 42 • 43 • 44 • 45 • 46 • 47 • 48 • 49 • 50 • 51 • 52 • 53 • 54 • 55 • 56 • 57 • 58 • 59 • 60 • 61 • 62 • 63 • 64 • 65 • 66 • 67 • 68 • 69 • 70 |

 |
**IIACF - International Israel Allies Caucus Foundation** ("הקרן הבינלאומית לשדולות חברי פרלמנט אוהדי ישראל") הוא ארגון גג של שדולות פרו-ישראלית הפועלת בבתי הקונגרס האמריקניים, הפרלמנט האירופי ובפרלמנטים אחרים ברחבי העולם. משרדי הארגון ממוקמים בוושינגטון, בריסל וירושלים. מקים הארגון ונשיאו היה השר וחבר הכנסת לשעבר, הרב בני אלון.

היסטוריה ומטרות
---------------

בשנת 2004 הקימה קבוצה חברי כנסת ממפלגות שונות את **Knesset Christian Allies Caucus** (השדולה לקידום היחסים עם הקהילות הנוצריות), שפעלה על מנת לקדם את הקשרים בין חברי פרלמנט נוצרים אוהבי ישראל ברחבי העולם לבין החברים בשדולה, והיוותה את הבסיס לקרן. בשנת 2006 חברו יחד חברי קונגרס משתי המפלגות האמריקאיות (עומדים בראשה שני יושבי-ראש-עמית מהמפלגה הרפובליקנית ושני יושבי-ראש-עמית מהמפלגה הדמוקרטית) להקמת **(Congressional Israel Allies Caucus (CIAC** הפועלת בחסות הקרן. מאז הוקמו כ-20 שדולות נוספות ברחבי העולם: בקנדה, אורוגוואי, ברזיל, דרום אפריקה, פינלנד, אנגליה, יפן, הפיליפינים, קוריאה הדרומית, מלאווי ועוד.

מטרות הקרן הן לרתום את הפרלמנטים השונים והממשלות ברחבי העולם לתמיכה בישראל, לתאם ביניהם את הסיוע לישראל וביצוע של יוזמות משותפות ואחידות בעזרת קידום ושיתוף תקשורת ומידע בין חברי פרלמנט ומחוקקים.

קישורים חיצוניים
----------------

* אתר האינטרנט הרשמי של IIACF (באנגלית)

הערות שוליים
------------

1. ↑  ידידיה בן אור, אלפי נוצרים הפגינו את תמיכתם בישראל, ערוץ 7, 2 באוקטובר 2012
**דיני התכנון והבניה** הוא עוקדן בן ארבעה כרכים, המתעדכן בתכיפות ויוצא לאור בהוצאת סדן. העוקדן כולל סקירה מקיפה של החקיקה והפסיקה בתחומי התכנון והבניה. החקיקה המלאה מבוארת ומודגמת על ידי הצגת מאות מקרים אשר ניתנה להם תשובה בפסיקת בתי המשפט.

המהדורה הראשונה ראתה אור בשנת 1981. המהדורות הראשונות נכתבו על ידי ד"ר שמואל רויטל. מאז פטירתו של רויטל ב-2015, ממשיך עו"ד איל ד' מאמו בכתיבת הספר ועריכתו.

תוכן הספר
---------

עוקדן **דיני התכנון והבניה** משלב את עיקרי הפסיקה לצד כל דברי החקיקה. החקיקה המלאה מבוארת ומודגמת על ידי הצגת מאות מקרים אשר ניתנה להם תשובה בפסיקת בתי המשפט.

בכרך הראשון מובאים חוק התכנון והבניה, והתוספת הרביעית לחוק (סעיף 76א). כרך ראשון-המשך כולל את המשך סעיפי חוק התכנון והבניה והתקנות בנושאים: חישוב אחוזי בניה, שימוש חורג ומתן הקלה, סטיה ניכרת מתוכנית, קרקע חקלאית, שטחים פתוחים ומימי חופים, וכן מובאות כל תקנות התכנון והבנייה (בקשה להיתר, תנאיו ואגרות) על תיקוניהן (התשס"ח-2008), ובהן בטיחות אש בבניינים.

כרך שני כולל את המשך סעיפי חוק התכנון והבניה, כולל תמ"א 35, התוספת השלישית לחוק (סעיף 196א), חוק לקידום הבניה במתחמים מועדפים לדיור, וכן הובאו סעיפים מתוך חוקים רלווטיים הקשורים בהוראות חוק התכנון והבניה.

הכרך השלישי כולל את חוק הרשות הממשלתית להתחדשות עירונית, חוק פינוי ובינוי (עידוד מיזמי פינוי ובינוי), חוק המקרקעין, חוק בתי משפט לעניינים מינהליים, חוק המהנדסים והאדריכלים, חוק רישום קבלנים לעבודות הנדסה בנאיות, חוק דיני רכישה לצורכי ציבור, פקודת הקרקעות, חוק גנים לאומיים, וכן הוראות למתקני תברואה (הל"ת - כולל השינויים מתשס"ז-2007) וחקיקה בעניין מקלטים.

פרסים
-----

ד"ר רויטל זכה בפרס השלטון המקומי על הספר "דיני התכנון והבניה".[דרוש מקור]
**הוברט יצחק פולק** (בגרמנית: **Hubert Pollack**;‏ 1903–1967) הציל יחד עם חבריו מספר רב של יהודים בשואה בגרמניה. הוא שימש בתפקידים שונים בקהילה היהודית בגרמניה, ולאחר עלייתו לישראל שירת בהגנה ובצה"ל.

ביוגרפיה
--------

הוברט פולק נולד בברלין לווילהלם ויוהנה.

תעודת הזהות של הוברט פולק עם חותמת הגסטפו
אדם דליות ואביו הוברט פולק בעת הסרטת הסרט הדוקומנטרי "האיש הנעלם - הסיפור של וילפריד ישראל"
פולק למד באוניברסיטת הומבולדט של ברלין בין השנים 1921–1927, וסיים תואר דוקטור בכלכלה ופילוסופיה.
בשנים 1923–1929, עבד במשרדי קרן היסוד במדינת ריינלנד וסטפליה-בון.

בשנים 1930–1933 ניהל את משרד הסטטיסטיקה של הקהילה היהודית בברלין. בין השנים 1933–1939, שימש כיועץ במשרד פלסטינה של הקהילה בברלין, באותן שנים עבד מול קפטן פרנסיס פרנק פולי, קצין ביון בריטי שהוצב בברלין, בכיסוי של מנהל משרד האשרות בשגרירות בריטניה.
ביחד עם קפטן פולי ווילפריד ישראל שהיה המנהל שלו ב"חברת העזרה היהודית", הם יוצרים מנגנון שפועל בסודיות מוחלטת ותחת סכנה מוחשית. חלוקת העבודה ברורה: וילפריד מקבל את הפניות מהיהודים, מרכז את השמות, מגייס את הכסף הדרוש ומעביר אותו לפולק. פולק יוצר קשרים עם קצינים בגסטאפו, מעביר אליהם בחשאי את השמות שקיבל מוילפריד, יחד עם כספי השוחד. פולי מספק את אשרות היציאה, תוך שהוא שם דגש מיוחד על יהודים שנמצאים כבר ברשימות השחורות של הגסטאפו. סיפור מנגנון ההצלה מוזכר ומוסבר בסרט האיש הנעלם – הסיפור של וילפריד ישראל.  של יונתן ניר.

"בדקה התשעים", אוגוסט 1939 יצא הוברט פולק עם משפחתו את ברלין, בסיועו של קפטן פולי ועלה לארץ ישראל (פלשתינה).

על סמך עדותו של הוברט פולק שניתנה ב-1944 במסמך בן 14 עמודים, שחלקים ממנה נשמעו במשפט אייכמן ב-1961, קיבל קפטן פולי מיד ושם את התואר 'חסיד אומות העולם'.

פרטים רבים על פועלם המשותף, בספר: פולי המרגל שהציל 10,000 יהודים מאת מייקל סמית.
כדי לעשות מעט להנצחת פרנסיס פולי, אסף מניצולים ויוצאי ברלין תרומות על מנת להנציח את האיש, בנטיעת יער על שמו, ביערות קק"ל בכניסה לקיבוץ הראל, בדרך לירושלים.

ד"ר פולק שירת בהגנה באזור ירושלים, תוך כדי עבודתו בממשל המנדט, לחם במצור בירושלים והמשיך כקצין מחקר באמ"ן עד לפרישתו לגמלאות. הוא נפטר שבוע לאחר מלחמת ששת הימים.

הערות שוליים
------------

1. ↑   Smith, Michael (1999) Foley: The spy who saved 10,000 Jews. London: Hodder & Stoughton. ISBN 0-340-76603-4.
2. ↑  Naomi Shepherd: Wilfrid Israel, German Jewry's Secret Ambassador by Weidenfeld and Nicolson, London, in 1984
3. ↑  נעמי שפהרד: וילפריד ישראל - שגריר ללא ארץ, מוסד ביאליק, 1989
4. ↑  הוברט פולק: קפטן פוליי ודיווחים אחרים, The Wiener Library p.ii.a no. 492 02/34c

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007368446205171
* VIAF: 49151963681600311274
* WorldCat (עם VIAF): 49151963681600311274

 |
קומנדר בדגם נ.נ. ביד מרדכי.
קומנדר בדגם נ.נ. ביד מרדכי.
**קומנדקר M325** (באנגלית: **AIL M325 Command Car** או Commandcar M325, מכונה לעיתים Dodge WC) הוא רכב שטח 4x4 מסוג טנדר (מטענית) צבאי שיוצר בישראל בתעשיות רכב נצרת עילית בין השנים 1972 עד 1989. הקומנדקר הוא טנדר קל וורסטילי שמשמש לתובלה קלה של חיילים וציוד. הקומנדקר יכול לשאת עד 12 חיילים וציוד קשר (כגון רדיו), וכן ניתן להתקין עליו 4 מקלעי מאג 7.62 מ"מ. הרכב מבוסס על שלדת דודג' פאואר ווגן אותו החליף בשירות צה"ל.

דגם זה של הרכב יוצר ברישיון מחברת דודג' ארצות הברית. העיצוב הוא פרי פיתוח ישראלי, אולם יתר המכלולים של הרכב כמו השילדה והמנוע הם מתוצרת ארצות הברית. הדגם החליף רכב משא קודם מתוצרת דודג' שהורכב בישראל ושנקרא WC, ראשי תיבות ל Weapon Carrier. דגם הקומנדקר שנשא נשק כונה **נ.נ.** - נושא נשק. קודם לכן שימש שם זה את נושא ברן.

האות "M" הצמודה למספר הדגם 325, מסמלת כי מדובר ברכב צבאי, קיצור למילה Military.

בקומנדקר מותקן מנוע בנפח 3.6 ליטר מתוצרת קרייזלר. המייצר כ 100 כוחות סוס.

בצה"ל שירת הקומנדקר עד שנת 2013. כשיצא משירות ומיחידות מחסני החירום נשלחו אחרוני כלי הרכב לגריטה. 
בתקופת השליטה הישראלית בחצי האי סיני, היה הקומנדקר נפוץ בשימוש בקרב מתיישבים ישראליים באזור וחברות ממשלתיות כדוגמת נתיבי נפט. קומנדקרים אלו נשאו לוחית רישוי ייחודית בצבע שחור עם האותיות "א.ד.ס" (אזור דרום סיני).
מחליפו של הקומנדקר היה האביר, רכב מתקדם יותר לתקופתו, אף הוא פותח ויוצר במפעלי רכב נצרת עלית.

שימושים
-------

הקומנדקר נודע ברב שימושיות בצה"ל וכן וחברות ממשלתיות בישראל שרכשו אותו. בין השימושים נודע כרכב ביטחון שוטף ("בט"שית"), רכב פיזור הפגנות ("חצצית"), אמבולנס צבאי ("נונונבולנס"), רכב הלוויות צבאי, רכבי סיור במשמר הגבול, כבאית, רכב רס"פ, רכב קשר, רכב פיקוד וחפ"ק, ועוד.

בישראל כיום
-----------

בישראל כיום נותרו מספר קומנדקרים בודדים מסוג M325 במצב נסיעה, רובם ככולם מוגדרים כרכבי אספנות. יתר הקומנדקרים בשוק הישראלי יצאו משימוש במרוצת השנים. בצה"ל נגרטו הקומנדקרים שהוחלפו בכלי רכב מודרניים. נדירותו של דגם ה-M325 מתוצרת ישראל הפכה אותו לרכב אספנות מבוקש ומחירו עלה בהתאמה.

יצוא
----

### פרשת אוגנדה

ממשלת אוגנדה ביצעה עסקת רכש גדולה במיוחד של 600 יחידות קומנדקרים בתעשיות רכב נצרת עילית בעלי הגה ימני. 24 יחידות של קל קומנדקרים ראשונים נמסרו לצבא אוגנדה, אולם בעקבות פרשיית חטיפת המטוס לאנטבה, בוטלה העסקה ומרביתם של כלי הרכב נותרו בישראל והורכבו מחדש עם הגה שמאלי לשימוש צה"ל, על כן בסלנג הצבאי נקראו משאיות קלות אלו בשם נ.נ. אוגנדה.

### תפוצה בעולם

הקומנדקר M325 נמכר למדינות רבות בעולם ובהן: בוצואנה, קניה, צ'ילה, פרו וניקרגואה. לאחר פירוק צבא דרום לבנון נתפסו על ידי צבא לבנון כמה עשרות יחידות של הקומנדקר שהיו ברשותו ועברו לשימוש מבצעי בצבא לבנון.

קישורים חיצוניים
----------------

ויקישיתוף מדיה וקבצים בנושא **קומנדקר M325** בוויקישיתוף
* פרטים ותמונות, האתר של בני אביעד
* תיאור ומפרט טכני (באנגלית)
* תיאור ואוסף תמונות (באנגלית)

הערות שוליים
------------

1. ↑  מעריב, 19 בינואר 1972, עמוד 4, "תעשיות רכב נצרת" החלו בייצור משאיות
2. ↑  מתוך: ספר רכב נ"כ 1.2 טון דגם WM325-S1, ינואר 1986, הוצאת חיל החימוש
3. ↑  מעריב, 12 בפברואר 1986, עמוד 6, מאיר הראובני, ה"אביר" - קומנדקר חדש יופעל בצה"ל
4. ↑  מעריב, 27 במרץ 1972, עמוד 1, יוסף וקסמן, הוקפא ייצור כלי הרכב לצבא אוגנדה
5. ↑  דבר, 28 במרץ 1972, עמוד 1, סופר דבר בעמק, בנצרת הופסק ייצור קומנדקרים לאוגנדה